
Pomponius Mela élete és a De Chorographia keltezése

Jelen dolgozat a Pomponius Mela életére vonatkozó elméletekkel, és Mela művének, a De Chorographiának keltezésével foglalkozik. Dolgozatom alaptézise, hogy a mára már háttérbe szorult, de korábban domináns elmélet, amely szerint Mela írhatta a De Chorographiát Caligula uralkodása alatt, koránt sem helytelen, sőt legalább annyira elfogadható, mint a jelenleg domináló elmélet, amely Claudius uralkodási éveire datálja a De Chorographia keletkezését. Kutatásom során elsősorban a De Chorographia eredeti szövegét vizsgáltam meg, és körüljártam a témával kapcsolatba hozható elméleteket is. A szakirodalmi állítások, az antik források és a De Chorographia szövegének segítségével számos, a datálással kapcsolatos elméletet megvizsgáltam. E munka során több szakirodalmi elméletet árnyaltam, vagy megerősítettem, és számos esetben a melai szöveg értelmezésének egészen új aspektusait nyitottam meg. Végeredményként a vizsgált elméletek, források és a De Chorographia 3. könyvének 49. caputja alapján a De Chorographiát Kr. u. 40 és Kr. u. 44 közé kelteztem.



